100 let od prvega oddelka za otroke z motnjami v duševnem razvoju na Slovenskem – razvoj Zavoda Janeza Levca in njegova današnja podoba

mag. Matej Rovšek, ravnatelj Zavoda za usposabljanje Janeza Levca
Zagotovo je praznovanje stoletnega delovanja neke ustanove priložnost, da jo predstavimo širši javnosti. Zavod za usposabljanje Janeza Levca, največja šola za otroke z motnjami v duševnem razvoju v Sloveniji, je sicer bolj ali manj poznana vsem strokovnjakom s področja vzgoje in izobraževanja otrok s posebnimi potrebami, v zadnjem času pa opažamo, da ga mlajše generacije učiteljev rednih osnovnih šol – tudi ljubljanskih, ne poznajo dovolj. Poleg tega ugotavljamo, da imajo starši otrok z motnjami v duševnem razvoju različne, celo nasprotujoče si informacije o možnostih ustreznega šolanja svojega otroka. Morda bo predstavitev ustanove koristila tudi kateremu izmed strokovnih delavcev v ustanovah, kjer imajo starši s posebnimi potrebami prvi stik s strokovnjaki.
Tako je ta prispevek namenjen predvsem širši strokovni javnosti. Verjamemo, da bodo učitelji v pedagoški radovednosti in spričo vsakodnevnih izzivov z učenci s posebnimi potrebami v svoji šoli želeli spoznati tudi drugačne, čeprav ločene oblike šolanja. Želimo si, da prispevek ponudijo tudi staršem.
V prvem razdelku na kratko predstavljamo samo ustanovo in njeno družbeno funkcijo, v drugem delu pa se sprehodimo skozi zgodovino razvoja zavoda od začetka do danes. Pri tem ne moremo mimo vprašanj o segregaciji, stigmatizaciji in inkluziji. Še posebej v današnjem času, ko smo inkluzijo, splošno sprejet ideološki temelj, postavili pred otrokovo vzgojno-izobraževalno korist. V zadnjem delu nekoliko obširneje opišemo delovanje posameznih šol, Doma in mobilne specialne službe v današnjem času.
ZAVOD JANEZA LEVCA
Zavod za usposabljanje Janeza Levca (ZUJL) je ustanova za vzgojo, izobraževanje in usposabljanje otrok in mladostnikov z motnjami v duševnem razvoju. Zaradi specifičnega razvoja se otroci in mladostniki tu izobražujejo, vzgajajo in usposabljajo po vzgojno-izobraževalnih programih in dopolnilnih dejavnostih, ki so prilagojeni njihovim učnim zmožnostim in funkcioniranju. V njih lažje kot v programih večinske osnovne šole razvijejo svoje psihične in fizične sposobnosti ter se kar najbolje pripravijo za življenje in zaposlitev. 

Začetki ZUJL segajo v leto 1911, ko se je na IV. deški osnovni šoli Prule odprl pomožni oddelek za »slabonadarjene« otroke. To ni bil le prvi takšen oddelek v Ljubljani, ampak prvi na Slovenskem, saj do leta 1911 državnih šol za otroke z motnjami v duševnem razvoju v Sloveniji nismo imeli. 
Danes je ZUJL prerasel v ustanovo, ki združuje več enot: dve osnovni šoli s prilagojenim programom, ki se nahajata na Levstikovem trgu in na Dečkovi ulici v Ljubljani, Oddelke za vzgojo in izobraževanje v Jaršah ter Dom – internat. Otrokom s posebnimi potrebami, ki obiskujejo redne programe osnovnih šol, pa nudimo dodatno strokovno pomoč, ki jo izvajajo mobilne specialne pedagoginje.  Pod okriljem Zavoda je tudi Delovni in zaposlitveni center – varstveno-delovni center s knjigoveznico.
Več o ustanovi si lahko ogledate na spletnem naslovu: www.zujl.si. 

Od prvega oddelka na ljubljanskih Prulah do danes – kratek pregled razvoja zavoda

Deželni šolski svet je leta 1908 poslal na »prvi tečaj za izobrazbo učiteljev pomožnih šol« na Dunaju tri učitelje, Anico Lebar, Ivana Krulca in Ivana Dimnika iz Ljubljane (Dimnik 1936). V tistem času so se v krogih pri deželnem šolskem svetu
 v Ljubljani že ukvarjali z mislijo, »da ustanové v Ljubljani pomožni razred za slabo nadarjeno deco« (Dimnik 1936: 37). Velike zasluge pri ustanavljanju oddelka je imela predvsem Anica Lebar, ki je bila tudi prva učiteljica v novo odprtem pomožnem razredu daljnega šolskega leta 1911/12. Sprva je bil razred del IV. deške ljudske šole na Prulah, katere upravnik je bil Janez Levec. Tudi on se je z vso resnostjo poglobil v ustroj pomožnega šolstva in ga danes prištevamo k t. i. 'neizprašanim'
 defektologom.

Zatem so se oddelki premeščali na različne lokacije v Ljubljani – v osnovno šolo na Grabnu, kjer je »Pomožna šola v Ljubljani« leta 1924 postala samostojna, leta 1940 pa je bila premeščena v skromne prostore na Gornjem trgu. Šele leta 1952 je Mestni ljudski odbor dodelil Pomožni šoli in domu Vide Janežičeve zgradbo na Karlovški cesti 18, kjer so odprli nekaj posebnih oddelkov in Dom, leto kasneje pa tudi učno delavnico – Knjigoveznico. Ustanova se je širila z letom 1960, ko jim je bila dodeljena zgradba na Levstikovem trgu, leta 1965 pa zgradba na Šmartinski cesti, kjer so odprli Oddelke za delovno usposabljanje
 in torej sistemsko zagotovili šolanje tudi skupini učencev z zmerno motnjo v duševnem razvoju. Nova in dopolnjena zakonodaja leta 1960 je botrovala povečanju števila učencev, zato so s prvim ljubljanskim samoprispevkom zgradili še šolo na Dečkovi ulici. Delovati je začela v šolskem letu 1978/79 in je omogočila prehod na enoizmenski pouk. V letu 1985 je bil na šoli ustanovljen prvi avtistični oddelek na Slovenskem, ki je pomenil začetek sistematičnega pedagoškega dela z otroki z motnjo v avtističnem spektru. Nikakor ne moremo prezreti še leta 1986 ustanovljene delavnice za usposabljanje težje zaposljivih učencev, kajti prav iz te delavnice se je razvilo danes največje podjetje za zaposlovanje oseb z motnjo v duševnem razvoju – Želva. 
Hkrati s prostorskimi razširitvami so se širile tudi izkušnje in spoznanja, bogatilo se je strokovno delo. Šola je bila že od samega začetka vadnica za hospitacije kandidatom z učiteljišč, pedagoškemu krožku univerze, ob odprtju študija na takratni Pedagoški akademiji pa je ustanova postala hospitacijska šola za vse študente specialne pedagogike. Delavci Zavoda so sodelovali pri pripravi učnih programov in predmetnikov za vsa področja usposabljanja ter hkrati pri pripravi učbenikov, ki jih do tedaj ni bilo. Kakovost in popolnost pristopa k učencu se je povečevala s sistemizacijo delovnih mest logopeda, fizioterapevta, psihologa, socialnega delavca in učiteljev predmetnega pouka. Ustanova sama, pa tudi učenci in strokovni delavci so bili vpeti tako v širše družbeno dogajanje kot tudi v kulturne in športne dogodke. K ustvarjalni rasti učencev je prispeval tudi bogat filmsko animacijski krožek. Za tako hiter razvoj kvalitativnega in kvantitativnega obsega programov in za doseženo strokovno raven gre na vsak način zasluga 30-letnemu ravnateljevanju Rudolfa Sušnika. Pomembna razvojna mejnika sta pomenila tudi ustanovitev mobilne specialno-pedagoške službe leta 1994 z namenom izvajanja dodatne strokovne pomoči otrokom z težjimi učnimi težavami v rednih osnovnih šolah ter leta 2005 ustanovljen Delovni in zaposlitveni center Janeza Levca za odrasle osebe z zmerno, težjo in težko motnjo v duševnem razvoju (Rovšek, 2002).
POJMOVANJE IN ODNOS DO VZGOJE IN IZOBRAŽEVANJA OTROK Z MOTNJAMI V DUŠEVNEM RAZVOJU
Čeprav so bile mnoge osnovne šole v Sloveniji ustanovljene že veliko pred letom 1911 ustanovljenemu  ločenemu oddelku za učence, ima slednje poseben pomen. Ne samo zato, ker so se učenci učili po njim prilagojenem programu in tako dosegali boljše učne rezultate, temveč ker ustanovitev sama po sebi sproža vrsto vprašanj o odnosu takratne družbe do skupine otrok, ki jih je njihov intelektualni razvoj oviral, da bi dosegali družbeno dogovorjene standarde znanj. Ali je bila ustanovitev oddelka res samo posledica izboljšanja pogojev za učenje otrok z motnjami v duševnem razvoju ali pa je bil prednostni cilj, da bi imeli boljše pogoje otroci z značilnim razvojem, ki bi lahko brez prisotnosti »počasnejših« učencev dosegali boljše učne rezultate in bili pripravljeni na vse zahtevnejše izzive tehnološko razvijajoče se družbe? Je bila segregacija otrok z motnjami v duševnem razvoju torej njihovo plačilo za večjo družbeno blaginjo? Na to in še na mnoga druga vprašanja iščemo odgovore tudi v času sodobne družbe, prežete na eni strani z načeli pravičnosti in drugimi postmodernimi vrednotami, na drugi pa z prikritimi mehanizmi lažnega humanizma.
Za osvetlitev razvoja strokovnega videnja do otrok z motnjo v duševnem razredu skozi zgodovino citiramo izsek prispevka Anice Lebar (1936):

Ko pa trdimo, da je glavni znak pomožnošolskega otroka pomanjkanje čuta za vrednotenje, tj. zmožnosti za presojanje in ustvarjanje vrednot in volje zanje, trdimo istočasno, da tu ne gre le za slabost inteligence, ampak za splošno slabost razvojne zmožnosti celotnega otroka. K celotni osebnosti namreč ne spada samo inteligenca, ampak tudi čustvo in hotenje in zlasti zadnji dve tvorita človekov značaj. Nič nas ne sme motiti, če si je v zadnjih desetletjih vprašanje inteligence osvojilo najširši prostor in je inteligenčna preizkušnja poglavitno. Ker pa pripravljamo otroka, tudi pomožnošolskega otroka, za življenje, moramo gledati tudi na razvoj drugih duševnih zmožnosti, ki niso nič manjšega pomena zanj. Saj vemo, da duševni, tudi inteligenčni defekt ni nikoli izoliran, ampak se razteza v večji ali manjši meri tudi na čustvo in voljo. […] Še vedno je namreč tudi na pomožni šoli glavno in edino, da se učenca intelektualno izobrazi. […] Ker pa se to dogaja na račun vzgoje srca in volje, se prej ali slej maščuje [poudaril M.R.].«
Zapisano je za razumevanje razvoja specializiranih ustanov vredno in pomembno. Prispevek je plod izkušenj in znanja, ki si ga je Lebarjeva pridobila v 25-ih letih ustvarjalnega in predanega dela s »pomožnošolskimi« otroci, ter odraz vrednotne orientacije takratne družbe do otrok s posebnimi potrebami. Naš namen ni podrobneje analizirati njen prispevek, pač pa ga navajamo le za izhodišče; saj izpostavlja celostni pogled na otrokov razvoj in poudarjanje znanja kot temeljne vrednote, slednje z grenkim priokusom: na čigav račun – na račun »vzgoje srca« in »volje«? Besedilo je nedvomno aktualno še danes. Ne glede na sodobne pristope v  vzgoji in izobraževanju otrok s posebnimi potrebami se vedno znova pojavlja vprašanje celostnega pogleda na otroka in razmerja med njegovo edukacijo in socializacijo tako v osnovnošolskem prostoru kot tudi kasneje v življenju in pri zaposlitvi. Šola naj pripravlja učenca za življenje – to je njen temeljni cilj.
Kakorkoli, leta 1911 se je zgodilo prvo ločevanje na uspešne in »slabo nadarjene« učence. Odločitvi takratnih šolskih oblasti seveda ne gre oporekati. Izolacija je bila strokovno utemeljena, glavni namen je bil, »da ti otroci ne ostanejo zanemarjeni v osnovnošolskih razredih, ter se jim nudi popolen razvoj in polno pozornost z ločenim posebnim poukom« (Dimnik 1936: 37). Ti otroci potrebujejo več spodbud, več ročnih del, več pozornosti … Kmalu so se pokazali prvi pozitivni rezultati – otroci so po ločitvi iz rednih oddelkov napredovali tako na vzgojnem kot na izobraževalnem področju. 

Ob tem ostaja večno vprašanje stigmatizacije; ločevati razrede na tiste z bolj in tiste z manj uspešnimi učenci ali združevati (danes vključevati) vse učence v isti razred, pa jih pri tem prezreti ali zanemariti? Vprašanje ima več razsežnosti. Brez prave strokovne usposobljenosti učiteljev in prilagoditev zahtevnosti učne snovi za vsakega učenca s posebnimi potrebami posebej je vključevanje pogosto bolj izločitveno kot ločena oblika šolanja. Otrok ne bo dobro napredoval, če ni enakovredno vključen v vse segmente vzgojno-izobraževalnega procesa; nasprotno – njegove vrzeli v osvojenem znanju se bodo verjetno še poglabljale.
Vprašanja o stigmatizaciji, segregaciji in inkluziji so torej aktualna tudi danes. Vendar so teoretski diskurzi o pravičnosti vzgoje in izobraževanja otrok s posebnimi potrebami in nova, sodobnejša zakonodaja premalo, če niso ustrezno uresničeni v šolskem vsakdanjiku.

Zato si želimo, da bi bil Zavod Janeza Levca v prihodnosti umeščen v družbeno in vzgojno-izobraževalno okolje:

· kjer bi bila vsem otrokom z motnjo v duševnem razvoju omogočena enakovredna vključitev v vzgojo in izobraževanje. To med drugim pomeni, da so cilji vzgoje in izobraževanja skladni s posameznikovimi zmožnostmi tako, da lahko v največji možni meri razvije sposobnosti za uspešnost v šoli, pri zaposlitvi in v življenju. Treba bi bilo zagotoviti izbirnost oblik šolanja in dostopnost do različnih programov glede na posebne potrebe otroka;
· kjer bi odločitev o obliki šolanja temeljila na vzgojno-izobraževalnih potrebah otroka, ne pa na vrsti in stopnji motnje. Odločitev bi torej upoštevala tudi potrebe, ki izhajajo iz morebitne sopojavnosti več motenj;
· kjer bi zdravstvene, predšolske in šolske ustanove v ustreznem času in na ustrezen način seznanjale starše z vzgojno-izobraževalnimi potrebami otroka, ki izhajajo iz njihovih motenj. Starše naj seznanjajo tudi z napredkom oziroma z učnimi dosežki, sposobnostmi in ravnijo prilagojenega vedenja otroka, značilnostmi različnih vzgojno-izobraževalnih programov, možnostmi za nadaljnje izobraževanje in zaposlitev, s pravicami, ki izhajajo iz socialnega in zdravstvenega varstva, ter drugimi pravicami ter dolžnostmi, ki izhajajo iz zakonodaje. Pri pripravi individualiziranega programa naj bodo starši enakopravni člani strokovne skupine;
· kjer bi se omogočala socialna inkluzija na vseh ravneh družbenega dogajanja in v vseh življenjskih obdobjih. Socialna inkluzija naj prinaša korist vsem udeležencem, ne samo tistim z motnjo v duševnem razvoju;
· kjer bi osnovnim šolam s prilagojenim programom omogočili preoblikovanje v strokovne centre, njihovim strokovnim delavcem pa bi omogočili dostop do najsodobnejših znanj in strokovno preverjenih metod in pristopov. Okrepljeni z novimi spoznanji na področju specialne pedagogike in sodobnimi koncepti bodo lahko kakovostno izvajali programe za otroke z motnjami v duševnem razvoju in podpirali njihovo vključevanje v okolje večinske šole;
· kjer bi se proces vključevanja oseb z motnjami v duševnem razvoju nadaljeval tudi po zaključku šolanja; da jim država in njene ustanove omogočijo vseživljenjsko vključevanje tako v širšo družbo kot tudi zaposlitev.
ZAVOD ZA USPOSABLJANJE JANEZA LEVCA (ZUJL) DANES
Osnovni šoli s prilagojenim programom

Prilagojen program vzgoje in izobraževanja z nižjim izobrazbenim standardom izvajamo na šoli s prilagojenim programom (OŠPP) Dečkova in OŠPP Levstikov trg. Na obeh se poleg prilagojenega programa izvaja tudi posebni program vzgoje in izobraževanja (program OVI). 

Šoli vpisujeta otroke z lažjo in zmerno motnjo v duševnem razvoju. Pouk se izvaja na podlagi novega predmetnika 9-letne osnovne šole ter v skladu z letnim delovnim načrtom. Učitelji prilagodijo vsebino pouka vsakokratnim razmeram, upoštevajoč predznanje, razvojno stopnjo učencev, njihove individualne posebnosti ter materialne pogoje za pouk. Pri pouku se učenci seznanjajo z aktualnimi družbenimi, gospodarskimi in kulturnimi dogodki, s čimer se pouk bogati, aktualizira in povezuje z delom in življenjem. Organiziran je tako, da se uveljavlja vloga učencev glede na njihove psihofizične sposobnosti ter razvija njihova samostojnost in odgovornost. Uporabljajo se proste oblike in metode dela z notranjo diferenciacijo in individualizacijo ter povezovanje pouka z drugimi vzgojno-izobraževalnimi dejavnostmi in z delom. Za vsakega učenca se pripravi individualiziran program, kjer se opredelijo cilji in prilagoditve glede na njegove posebne vzgojno-izobraževalne potrebe.

Za vse predmete od 1. do 9. razreda so sprejeti novi učni načrti, ki upoštevajo razvojno stopnjo učencev in način učenja. Učni načrti se od načrtov rednih osnovnih šol razlikujejo zlasti z vidika zmanjšanja faktografije, cilji pa so oblikovani tako, da posegajo na različna področja učenčevega razvoja – od čustvenega prek socialnega, spoznavnega, gibalnega in moralnega. Podobno kot učni načrti programa z enakovrednim izobrazbenim standardom, zajemajo vsa področja splošno znanje znotraj vseh znanstvenih ved. Učni načrt vsebuje tudi dva specialno-pedagoška predmeta: računalniško opismenjevanje in socialno učenje. Teh dveh predmetov nima noben drug izobraževalni program (Šmid 2008). Učenje tujega jezika je obvezno v 7., 8. in 9. razredu. Znanje učencev se v celotnem prvem in drugem vzgojno-izobraževalnem obdobju ocenjuje opisno.

Program je razdeljen na obvezni (pouk po kurikulumu) in razširjeni del (interesne dejavnosti, šola v naravi, podaljšano bivanje), seveda pa je šolski vsakdan poln dopolnilnih in projektnih dejavnosti, ki jih nacionalni kurikulum ne predpisuje. Na tem mestu naštevamo le tiste, ki jih izvajamo že nekaj let:  Pedagogika Montessori, Delavnice za učinkovito reševanje problemov in mladinske delavnice, Šole za življenje, Šola za zdravje in projekt Preklopi na zdravo.
Predmetnik prilagojenega programa z nižjim izobrazbenim standardom in predmetnike drugih programov si lahko ogledate na spletnih straneh Zavoda za šolstvo RS.
Oddelki vzgoje in izobraževanja – OVI Jarše
Oddelki vzgoje in izobraževanja v Jaršah so bili prvi oddelki, ustanovljeni za namen vzgoje in izobraževanja otrok z zmerno in težjo motnjo v duševnem razvoju v Sloveniji. Zaradi tega so služili tudi kot hospitacijska in vzorčna šola drugim posebnim šolam po Sloveniji, ki so oddelke ustanavljale pozneje. 

Program je v teh oddelkih zasnovan razvojno, kar je tudi osnovno izhodišče, ki učencem in učenkam zagotavlja priložnosti, da se vsestransko duševno in telesno razvijajo. Program je usmerjen k ustvarjanju pozitivnih čustveno-socialnih odnosov, vzdrževanju in spodbujanju spontanih aktivnosti, ohranjanju in krepitvi otrokovega zdravja in pravilnega telesnega in gibalnega razvoja, pridobivanju izkušenj o ljudeh, predmetih in pojavih v okolju, razvijanju govora in k drugim načinom sporazumevanja ter oblikovanju higienskih in drugih navad.

Program obsega več stopenj, in sicer obvezni osnovnošolski program, ki se deli na tri stopnje in traja trikrat po tri leta. Podaljšan osnovnošolski program vključuje četrto stopnjo posebnega programa. Peta stopnja – Nadaljevalni program – daje možnost šolanja do 21. leta starosti. Četrta in peta stopnja za učenca nista obvezni, pač pa predstavljata pravico, ki jo izkoristijo domala vsi učenci. Zadnji del programa se imenuje Usposabljanje za življenje in delo, namenjen pa je učencem po zaključeni peti stopnji ali po 21. letu starosti in traja pet let. Pouk na vseh stopnjah je podrejen ciljem individualiziranih programov, ki jih učitelji v sodelovanju s starši pripravijo za vsakega učenca.

V posebnem programu vzgoje in izobraževanja je ocenjevanje na vseh stopnjah izključno opisno; za učence se lahko kot povratna informacija uporablja različne znake, vendar ne številčnih ocen. Opisujejo se dosežki v smislu napredovanja po operativnih ciljih iz individualiziranega programa vsakega učenca, ob koncu leta pa se izda potrdilo z opisno oceno posameznika po posameznih področjih.

V letu 2011 je bila odprta tudi soba za pomirjanje in sproščanje – Snoezelen, oblikovana posebej za potrebe otrok in mladostnikov v OVI Jarše.

Kakovost poučevanja in usposabljanja učencev povečujemo z različnimi sodobnimi metodami in dopolnilnimi dejavnostmi: komunikacija z izmenjavo sličic (PECS – Pictures Exchange Communication System), funkcionalno učenje, šole za življenje, filmski krožek, zeliščni in eko vrt, terapije v sobi za pomirjanje, projekt računalniškega opismenjevanja učencev (COMBO) …
Dom za učence
Enota Dom se nahaja na Karlovški cesti, kjer je že vse od ustanovitve iz začetka 50. let prejšnjega stoletja. V Domu se življenje in delo odvijata v vzgojnih skupinah, ki so nekakšne organizacijske enote, v katere so vključeni otroci in mladostniki, ki obiskujejo oddelke vzgoje in izobraževanja, OŠPP na Levstikovem trgu in na Dečkovi ulici ter programe nižjega poklicnega izobraževanja. Vzgojna skupina nudi otrokom in mladostnikom zavetje, zadovoljuje njihove osebne in socialne ter eksistenčne potrebe in zagotovi vodenje in pomoč pri šolskem delu. Oblikuje se po načelu raznovrstnosti, čeprav je v nekaterih skupinah še vedno uveljavljen kriterij starosti in šolanja. Vzgojna skupina, v kateri bivajo mladostniki, je oblikovana po modelu mladostniških skupin s primesmi družinske vzgoje. Je odprta socialna enota, kar pomeni, da se lahko vanjo vključijo novi člani, ko iz nje odhajajo tisti, ki so že zaključili šolanje. V Domu imajo otroci in mladostniki organizirano skupno oskrbo: prehrano, čiščenje, pranje perila … Skupino vodijo in zanjo skrbijo matični vzgojitelji, po možnost obeh spolov (naravne možnosti identifikacijskega učenja). Matični vzgojitelj je oseba, ki ji otrok lahko zaupa, pri kateri poišče zaščito in pomoč v kriznih situacijah. Je oseba, ki poskuša optimalno individualizirati delo s posameznikom. 

Delo v Domu poteka timsko. Različni strokovnjaki poskušajo vsak s svojega zornega kota prisluhniti otrokovim posebnostim in prispevati k skupnemu cilju. Tim sestavljajo: vzgojitelj, psiholog, socialni in zdravstveni delavec, po potrebi pa tudi drugi strokovnjaki, otrokovi starši in otrok.

Temeljni cilj Doma je, da otrokom in mladostnikom omogoča sprostitev in varno počutje (kot doma). Zato v popoldanskem času Dom nudi optimalne pogoje za učenje ter vključevanje otrok v različne kulturne, rekreativne, izobraževalne in družabne aktivnosti, ki omogočajo, da otroci razvijajo svoje interese, doživijo uspeh in potrditev. Tako se poskuša uresničiti želja, da bi otroci živeli v prijaznem in hkrati realnem okolju, kar jim bo pozneje pomagalo pri lažji socializaciji v širše družbeno okolje. Zaradi tega otroke učimo socialnih spretnosti in znanj, ki so potrebna za samostojno življenje (skrb za osebno higieno, skrb za bivalni prostor, opravila na pošti, banki, nakup v trgovini). V svoje delo vključujemo prostovoljce in osebe, ki izvajajo družbeno koristno delo. V okviru tega sodelujemo s študenti, ki so vključeni v projekt Človek za druge. 
Od leta 2010 je v Domu odprta tudi soba za pomirjanje in sproščanje – Snoezelen.
Tudi v Domu izvajamo vrsto dejavnosti in projektov, s katerimi dopolnjujemo delo po vzgojnem programu in bogatimo vzgojne učinke. Večina projektov se izvaja izven Doma, v stvarnih okoliščinah, ki odražajo okolje otrokovega življenja in dela v prihodnosti. Najpomembnejše dejavnosti so: Likovna terapija in »Ljubljana skozi moje oči«, Tabor, Dejavnosti v knjižnici, Joga kot terapevtsko sredstvo, Mladinske delavnice in Aktivnosti z živalmi.

Poleg teh Dom ponuja še druge projekte in delavnice, ki nastanejo v času šolskega leta, tudi v sodelovanju z drugimi enotami.
Učenci vseh navedenih enot ZUJL se vključujejo tudi v dopolnilne dejavnosti, ki jih organiziramo  v okviru celotne ustanove. Te so: program CAP, Počitniške dejavnosti, Stalne razstave ZUJL, Mednarodni projekt Mirno morje, Festival »Igraj se z mano«, Iz narave v naravo, Zdrav življenjski slog, Evropska prostovoljna služba, Film in kino. 

Mobilna specialno-pedagoška služba
V okviru zavoda že 17 let deluje tudi mobilna specialno-pedagoška služba. Ustanovljena je bila s šolskim letom 1994/95 z namenom opravljanja individualne specialno-pedagoške obravnave učencev z učnimi težavami. Vodijo jo za to posebej usposobljeni specialni pedagogi oziroma defektologi, ki skladno z Zakonom o usmerjanju otrok s posebnimi potrebami (ZUOPP) na rednih osnovnih šolah izvajajo dodatno strokovno pomoč. Njihova naloga je pedagoška diagnostika učencev s posebnimi potrebami, izdelava individualiziranih programov, neposredno in individualno pedagoško delo z učenci, ki imajo specifične učne težave, spremljanje njihovega razvoja in sprotno prilagajanje individualnim potrebam učenca. Z učenci delajo neposredno, prav tako pa sodelujejo z učitelji, starši, šolsko svetovalno službo in zunanjimi institucijami. Strokovnim delavcem po šolah se trudijo pomagati, da učencem s posebnimi potrebami prilagodijo organizacijo, način preverjanja in ocenjevanje znanja, napredovanje in časovno razporeditev pouka. Sprva so službo opravljale zgolj štiri specialne pedagoginje na devetih osnovnih šolah v Ljubljani, število obravnavanih otrok pa je bilo iz leta v leto večje in danes to delo opravlja 25 specialnih pedagoginj na 33 šolah, kjer nudijo pomoč 211 otrokom. 

LITERATURA
Dimnik, I. (1936). Razvoj pomožnega šolstva v Sloveniji v Sloveniji in Jugoslaviji. Pomen pomožnega šolstva in njegov razvoj v Jugoslaviji: Ob 25 letnici pomožne šole v Ljubljani. Ljubljana: ZUJN. 37.

Lebar, A. (1936). Pomožnošolski otrok. Pomen pomožnega šolstva in njegov razvoj v Jugoslaviji: Ob 25 letnici pomožne šole v Ljubljani. Ljubljana: ZUJN. 4–10.

Šmid, M. (2008). Značilnosti prilagojenega programa z nižjim izobrazbenim standardom in posebnega programa vzgoje in izobraževanja. V: M. Rovšek (ur.), Otroci s posebnimi potrebami. Nova Gorica: Melior,  Educa, 73–84.
Rovšek, M. (2002). Zavod za usposabljanje Janeza Levca ob 90- letnici delovanja: v T. Škorjanc (ur.), 90 let Zavoda za usposabljanje Janeza Levca, Zavod za usposabljanje Janeza Levca, Ljubljana 
� Prispevek je deloma povzet po monografiji Sto let Zavoda Janeza Levca avtorjev Anje Marovt in Mateja Rovška (objavljena bo jeseni 2011).


� Med njimi so najbolj zaslužni deželni šolski nadzornik Fran Levec, mestni šolski nadzornik Anton Maier in deželni odbornik dr. Ivan Zajc (Dimnik 1936: 37).


� Neizprašan defektolog – defektolog brez formalne izobrazbe. Znanja in izkušnje si pridobi iz prakse.


� Danes oddelki vzgoje in izobraževanja. Prvi tak oddelek  je bil znotraj Zavoda Janeza Levca odprt že leta 1952.

